
A RIN1 fehérje hatása a dendrittüskék mozgására és morfológiájára

A központi idegrendszerben az egyes neuronok közötti szinapszisok használatfüggő átrendeződését szinaptikus plaszticitásnak nevezzük. A serkentő szinapszisok általában a dendrittüskéken végződnek, amelyek morfológiája és motilitása a szinaptikus kapcsolat erősségének függvényében változhat. A gyakran használt, megerősödött serkentő szinapszisokban a dendrittüskékre gomba alakú, kiszélesedett fej és közel állandó alak jellemző.
A RIN1 (Ras és Rab interactor 1) fehérje hiánya transzgenikus egerekben az averzív memória javulásához vezett, amely a neuronális plaszticitás fokozódására utal. TDK munkám során arra keresem a választ, hogy a RIN1 fehérje milyen hatással van a dendrittüskék motilitására és stabilitására. Vizsgálataimat embrionális hippokampális idegsejttenyészeteken végeztem, amelyekben a fluoreszcensen jelölt RIN1 fehérjét, illetve a kontroll, EGFP fehérjét transzfekció segítségével túltermeltettem. A fluoreszcensen jelzett, élő idegsejtekről készült 20 perces képsorozatokon a dendrittüskék morfológiai változásának és motilitásának elemzésével megmutattam, hogy a RIN1 fehérje túltermeltetése a fonalas dendrittüskéket stabilizálta. Fixált sejtekről készült konfokális mikroszkópos képek vizsgálatával bizonyítottam, hogy a RIN1 fehérje túltermeltetése a posztszinaptikus denzitásra jellemző PSD95 állványfehérje lokalizációját is megváltoztatta. Mindez arra utal, hogy a RIN1 fehérje a tüskék érését és stabilizálódását elősegíti, de ezek használatfüggő átalakulását hátráltathatja.



